יהדות פלך חרסון
המאה ה-19 והתיישבות חקלאית

נכון למרשם של 1803 התגוררו בעיר חרסון, שהייתה בירת הפלך, 36 סוחרים יהודים ועוד 344 בורגנים יהודים. ההתיישבות החקלאית היהודית התחילה בתקופתו של אלכסנדר הראשון לאחר פרסום תקנת 1804. התקנה הגבילה את חופש העיסוק והתנועה של היהודים, אבל הרחיבה את זכויותיהם לרכישת קרקעות חקלאיות.
במטרה לעודד הגירה מסיבית של יהודים לפלך חרסון, הרשויות הבטיחו שורה של הטבות משמעותיות, בהן: פטור ממיסים, דחיית גיוס לצבא, נחלות קרקע חינמיות, והלוואה כספית בתנאים נוחים. הבטחות הללו מומשו באופן חלקי. המהגרים החדשים הגיעו בעיקר ממחוזות מוהילב וויטבסק של האימפריה הרוסית (בלארוס כיום). היהודים הגיעו ללא ניסיון בעבודה חקלאית. לפי רישומי הממשל, נכון ל-1806 נרשמו כ־900 משפחות יהודיות, שמנו 4,500 נפש, כמהגרים עתידיים לפלך חרסון. דובער שניאורי היה אחד הרבנים הפעילים במיזם.
הקמת המושבות החקלאיות התחילה ב-1807. תחילה הוקמו ארבע מושבות: בוברובי קוט (Бобровый Кут), יפינהר (Ефингарь מלשון יפֶה נָהָר), שדה מנוחה (בהמשך נקרא שדה מנוחה הגדולה, Большая Сейдеминуха וקלינידורף), יזראליבקה (Израилевка, מוכרת גם בשם יזער). ב-1808 הוקמו נהרטב הגדולה (Нагартав משלון "נהר טוב") וקמנקה (Каменка), וב-1809 הוקמה אינהולץ (Ингулец מוכר גם בשם הר שפר, Гар Шефер). נכון לשנת 1810 התגוררו במושבות הללו 3,640 תושבים. רוב המושבות היהודיות שהוקמו במחוז חרסון בשנים 1807–1810 סבלו ממחסור חמור במשאבים ובמי שתייה, מצב כלכלי ותברואתי ירוד והיעדר כוח עבודה מקצועי. שיעורי התמותה בקרב המתיישבים בתחילת דרכם היו גדולים למדי.
פלך חרסון היה לחלק חשוב בדרום תחום המושב, והיהודים היו לאחוז משמעותי מתושבי היישובים בדרום אוקראינה. עם הגירתם של היהודים לכפרים וערים, התחילו להתפתח מוסדות יהודיים שונים. כך ב-1816 נפתח בפלך חרסון בית חולים יהודי ראשון, ששכן בבירת הפלך (השני הוקם ב-1853 בנהר טוב). נכון ל-1847 התגוררו בעיר חרסון 3,832 יהודים. בעיירה בריסלב (Берислав) התגוררו 287 יהודים.
ב-1842 הגיע מקס ליליינטל לפלך חרסון, במסעו לשכנוע של יהודי האימפריה הרוסית ביתרונותיה של השכלה מודרנית. ב-1848 נפתחה בעיר מכללה לנשים יהודיות וב-1850 - לגברים יהודים. לקראת אמצע המאה ה-19 פלך חרסון היה למרכז חשוב של חב"ד, בעיקר בקרב מתיישבים חקלאים.
ליהודים היה תפקיד נכבד בכלכלת ערי הבירה והפלך כולו. ב-1862 מושל הפלך אף הגיש בקשה למנות יהודי לתפקיד ראש העיר, אך בקשה זו סורבה על ידי השלטון המרכזי. הסופר והבלשן יהודה בן יחיאל בעהאק (היודע בשם העט "איש ווילנא בחערסאן") היה פעיל בעיר. רב מטעם בוגר סמינריון רבני של ז'יטומיר היה פעיל בפלך. נכון לשנות ה-80 של המאה ה-19 פעלו בעיר ארבעה בתי כנסת רבניים ובית כנסת קראי אחד, וזאת בנוסף לבתי התפילה ביישובים החקלאיים של הפלך. לקראת סוף המאה פעלו בעיר יותר מ-30 תלמודי תורה וחדרים וארבעה ביתי ספר יהודיים. גם התנועה הציונית כבר הייתה פעילה בפלך. יעקב שרתוק התגורר בחרסון.
במאה ה-19 בירת הפלך הפכה גם למרכז תרבותי חשוב (לצידה של אודסה), בה ליהודים היה מקום נכבד. כך המוזיקאי מרדכי גולינקין נולד בכפר איזלוצ'יסטאיה (מחוז דניפרופטרובסק כיום) ב-1875 ולמד אצל פנחס מינקובסקי, שהיה חזן בעיר חרסון. גם המלחינים היהודים אמיל קופר (Emil Cooper) (1877), סמואל מייקפר (Samuel Maykapar) (1867) ויעקב סקמרובסקי (אוק') נולדו בחרסון.
נכון למרשם אוכלוסין מ-1897 בעיר חרסון התגוררו 17,555 יהודים, שהיו כ-30% מכלל תושבי העיר. עוד כ-13 אלף התגוררו בכפרים ועיירות באוייזד חרסון. מרבית היהודים בבירה עסקו בתחומי המסחר והחייטות. בשנות ה-80 וה-90 של המאה ה-19, 23 מתוך 49 חברי מועצת העיר היו יהודים. חב"ד היה פעיל מאוד באוקראינה באותה העת. מספר רבנים משפיעים נולדו או היו פעילים בפלך חרסון, בהם מאיר שלמה ינובסקי, אברהם דוד לבוט, לוי יצחק שניאורסון, שמואל שניאורסון, שמעון יעקב גליקסברג, מיכל צבי היילפרין וראובן הרטנשטיין.
במהלך המאה ה-19 הוקמו בפלך חרסון המושבות החקלאיות הבאות:
| שם בעברית | שם ברוסית | שמות נוספים | שנת הקמה | כיום | מחוז כיום | מיקום |
| --- | --- | --- | --- | --- | --- | --- |
| יפינהר | Ефингар (Ефингарь, Ефингар,Эфингар) | בולגקוב | 1807 | הכפר פלושצ'יבקה (אוק') | מיקולאייב | N 47°24'00", E 32°18'35" |
| בוברובי קוט | Бобровый Кут | בוברוביה | 1807 | הכפר בובריבי קוט (אוק') | חרסון | N 47°05'54", E 32°56'42" |
| דוברייה | Добрая | דוברינקה, נובינקייה | 1857-1856 | הכפר דוברויה (אוק') | מיקולאייב | N 47°18'37", E 32°27'20" |
| שדה מנוחה הגדולה | Большая Сейдеминуха | טאטרקה, קלינינדורף, גרויס סיידעמענוכע | 1807 | העיירה קליניבסקה (אוק') | חרסון | N 47°06'52", E 32°58'27" |
| נהר טוב הגדולה | Большой Нагартав | נהרטב | 1808 | חלק מהעיירה ברזנהובטה (אוק') | מיקולאייב | N 47°18'26", E 32°50'30" |
| נהר טוב הקטנה | Малый Нагартав | נהרטב | 1812 | חלק מהעיירה ברזנהובטה (אוק') | מיקולאייב | N 47°18'10", E 32°50'30" |
| קמנקה | Каменка (Камянка) | מייבסקויה | 1808 | הכפר קמיינקה (אוק') | דניפרופטרובסק | N 47°57'38", E 33°47'02" |
| אינגולץ | Ингулец | הר שפר, שירוקיה | 1809 | הכפר אנהולץ (אוק') | דניפרופטרובסק | N 47°43'46", E 33°15'17" |
| איזלוצ'יסטיה | Излучистая | קריבוי פלס, קריבופלסקה | 1824 | הכפר איזלוצ'יסטה (אוק') | דניפרופטרובסק | N 47°55',52", E 33°46'07" |
| לבובו | Львово (Львова) | ולודרסקוגו | 1841 | הכפר לבובה (אוק') | חרסון | N 46°47'37", E 33°09'07" |
| שדה מנוחה הקטנה | Малая Сейдеминуха | נבל, שטרנדורף, קליין סיידעמענוכע | 1841 | הכפר מאלה סיידמנוחה (אוק') | חרסון | N 47°07'57", E 33°00'24" |
| נובופולטבקה | Новополтавка (Ново-Полтавка) |  | 1841 | הכפר נובופולטבקה (אוק') | מיקולאייב | N 47°32'53", E 32°30'03" |
| נובי בריסלב | Новый Берислав (Ново-Берислав, Новоберислав) | נובובריסלב | 1841 | הכפר נובובריסלב (אוק') | חרסון | N 46°51'33", E 33°29'14" |
| בולשייה רומנובקה | Большая Романовка | רומנובקה, רומנובסקיה | 1841 | חלק מהכפר רומנובקה (אוק') | מיקולאייב | N 47°26'07", E 32°56'41" |
| מאלייה רומנובקה | Малая Романовка | רומנובקה, רומנובסקיה | 1855 | חלק מהכפר רומנובקה (אוק') | מיקולאייב | N 47°26'07", E 32°56'41" |
| נובו ויטבסק | Нововитебск (Ново-Витебск) | ז'ולטיה | 1847 | הכפר נובוביטבסקויה (אוק') | דניפרופטרובסק | N 47°58'30", E 33°53'23" |
| נובו פודוסק | Новоподольск ( Новоподольская ,Ново-Подольск) | קושינסק, נובו אודסה | 1847 | הכפר נובופודולסקויה (אוק') | דניפרופטרובסק | N 47°55'30", E 33°53'54" |
| נובו קובנה | Новоковно (Ново-Ковно) | צ'מבר, צ'מברקסיה, צ'מברובה | 1847 | הכפר נובי קובנה (אוק') | דניפרופטרובסק | N 47°58'45", E 33°58'34" |
| נובו ז'יטומיר | Новожитомир (Новый Житомир, Ново-Житомир) | Репетин, Репетино, | 1847 | הכפר נובוז'יטומיר (אוק') | דניפרופטרובסק | N 47°55'14", E 33°39'27" |
| איזראליבקה | Израилевка | יאזר | 1807 | ברזובטקה (אוק') | קירובוהראד | N 48°00'44", E 32°36'13" |
| סגיידק | Сагайдак |  | 1841 | חלק מהכפר סאדקי (אוק') | קירובוהראד | N 48°00'34", E 32°43'52" |
| גרומוקליי | Громоклей |  | 1857 | לא קיים | קירובוהראד | N 47°53'48", E 32°19'13" |
| ולניה | Вольная | ברדין | 1859 | הכפר ברדניבה (אוק') | אודסה | N 47° 17'44", E 30°10'32" |